LOK MA I POK NGEYE | KIT ME LWENY KI PAR
Paro Kwo me Ot
Janet owaco ni: “I nge kare manok ma wora oto, cwara owacca ni etye ka winye ki dano mo. Ma pe otero kare, labongo poyo wiya nyo cikka, en ocoko bongine ci oweka ki lutinowa aryo.” Janet onongo tic ento mucarane pe romo pango ot. En onongo tye ka paro jami mukene mapat ki cente. En bene owaco ni, “Paro pi kit ma abicobo kwede ki tic ma dong odong i wiya kena-ni obwoya woko. Cwinya obedo ka pida pien pe atwero miyo lutinowa jami ma mitte ducu kit macalo lunyodo mukene gitimo kwede. Ki bene kombeddi-ni, atye ka paro pi kit ma jo mukene ginena kwede kacel ki lutinona. Tika gitamo ni atimo jami ducu ma mitte me gwoko nyomwa?”
Lega okonyo Janet me diyo cwinye ki dok dongo watte ki Lubanga. “Anongo kwo tek adada i dyewor ka nongo piny oling mot dok pe aromo juko parra. Lega kacel ki kwano Baibul gikonya weko anino. Wang Baibul ma amaro aye Jo Pilipi 4:6, 7 ma wacci: ‘Pe wubed ki par i kom gin mo, ento i lok ducu wumi Lubanga onge gin ma wumito i lega ki i bako dogwu kacel ki miyo pwoc bene. Man bimiyo kuc pa Lubanga ma kato ngec pa jo ducu gwoko cwinywu ki tamwu maber.’ Abedo ka lega tyen mapol i dyewor dok awinya kit ma kuc pa Jehovah kweyo kwede cwinya.”
Lok me cuko cwiny ma Yecu omiyo i kare ma tye ka miyo Pwonye me wi Got-ti konyowa ka watye ki par mo keken: “Wonwu ngeyo gin ma wumito ma nongo peya wupenye.” (Matayo 6:8) Dok omyero waleg bote. Lega obedo yo ma pire tek ma weko ‘wanyikke cok bot Lubanga.’ Adwogi maber ango ma wanongo? ‘En bene binyikke cok botwa.’
Ada, lega pe weko wawinyo maber keken ento bene konyowa i yo mapat ka par tye i cwinywa. Jehovah, ngat ma ‘gamo lega-gu ducu,’ timo jami ma mitte pi jo ducu ma gilego bote ki niye. (Jabuli 65:2) Meno aye gin mumiyo Yecu opwonyo lulub kore ni “guleg jwijwi, guwek ol.” (Luka 18:1) Omyero wamedde ki penyo pi tira kacel ki kony pa Lubanga, kun wabedo ki genni en biminiwa mot pi niyewa. Omyero pe wabed ki akalakala i kom miti kacel ki kero ma Jehovah tye kwede me timo jami ma mitte piwa. Wanyuto ni watye ki niye matek ka ‘walego ma pe wakeng.’
GIN MA NIYE OBEDO
Ento niye te lokke ngo? Niye kwako ‘ngeyo’ Lubanga macalo dano adana. (Jon 17:3) Mukwongo, watimo man ka wakwano Lok pa Lubanga. Wapwonyo ni en nenowa ki acel acel dok mito konyowa. Ento, niye me ada pe kwako ngeyo gin moni madok i kom Lubanga keken. Niye bene kwako bedo ki larem matek ki Lubanga. Kit ma timme kwede i kin jo aryo moni, pe waromo mako lirem ma kit meno i dyewor acel keken. Niyewa ‘medde ki dongo’ ka nongo wabedo ka pwonyo lok madok i kome kun ‘watiyo gin ma iye mito,’ ki dok waneno kit ma en konyowa kwede. (2 Jo Korint 10:15; Jon 8:29) Meno aye niye ma okonyo Janet me lweny ki par mapol.
Janet owaco ni: “Gin ma okonya me dongo niyena aye bedo neno kit ma Jehovah goyo laane i kom jami ma atimogi. Tyen mapol, warwatte ki pekki ma watamo ni pe waromo lweny kwedgi. Pien walego bot Jehovah tyen mapol, en kare ducu obedo ka konyowa i jami mogo ma nongo an wiya ocung woko. Ka apwoye, man poyo wiya i kom jami mapol ma en otimo pira. En kare ducu obedo ka konyowa i kare ma mitte kikome. * Dok omiya lirem me ada, ma gin aye omege ki lumege me kacokke. Gin kare ducu gikonya ka atye ki peko dok ginyuto lanen maber bot lutinona.
“Dong angeyo gin mumiyo Jehovah owaco i Malaki 2:16 ni: ‘Adag gonyo nyom.’ Pi luot ma balle pe, man tim mo ma nyuto gen manok adada. Mwaki mapol dong okato ma cwara oweka kwede, ento i cawa mukene abedo kic kic dok awinyo calo iwacci konya pe. Ka awinyo kumeno, atemme me konyo jo mukene dok man aye gin ma konya kare ducu me rwenyo par.” Keto i tic cik ma iye lac me Baibul ma wacci omyero pe wabed kekenwa okonyo Janet pe me bedo ki par mapol. *
Lubanga aye “won jo ma wongi pe, dok en bene ma gwoko mon to.”
Janet owaco ni: “Gin ma okonya aye bedo ki ngec ni Lubanga tye ‘won jo ma wongi pe, dok en bene ma gwoko mon to.’ En pe biwekowa kit ma cwara owekowa-ni.” (Jabuli 68:5) Janet ngeyo ni meno Lubanga pe temowa ki “tiyo gin marac.” Ma ka meno, en miyo ryeko bot “jo ducu ki yomcwiny” kacel ki “tek madwong me twero” me lweny ki par mapol.
Ento ka watye ki par pien kwowa tye ka mading kono?
^ para. 9 Nen 1 Jo Korint 10:13; Jo Ibru 4:16.
^ para. 10 Pi ngec mukene ma lubbe ki gin ma myero itim wek ilweny ki par, nen wi lok ma wacci “Are You in Control of Your Life?” i Awake! me Julai 2015 ma tye nonge i www.jw.org.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn quy_Latn min_Latn luo_Latn